钦定古今图书集成/方舆汇编/职方典/第1324卷 > 《重建太平桥记》周保
## 钦定古今图书集成/方舆汇编/职方典/第1324卷 > 《重建太平桥记》周保

南雄，当岭表首百粤北门也。距联吴楚，控带蛮裔，形
胜盘郁，屹然一都会。壑谷间，𣸣漱出泉，众澌成河，会
于凌江，迤演与牂牁下濑合值天潢旁江星动且明，
则水瀑涨溢为害。往牒所纪多有之。今年夏四月，天
垂象，则江星益动，而明月且离于毕矣。物征兆，则毕
方绕自东南，垂翅翔于小梅关侧。十八之夜，欻尔零
雨滂沱，峦嶂几颓堕，而洪崖较甚。壑谷中泉水沸腾，
河溢高丈许，沿河壖为亩为庐。若延福、上朔等治地，
半被冲陷。延洎郡内外城市廛廨宇桥梁，倾圮无限。
噫嘻！祸亦惨哉！余承守是邦，拊膺恻惕，于田庐菑伤，
民命漂溺，已为检勘报上，城堞廨宇，亦次第修葺矣。
惟太平桥创自宋之开禧，迄今凡数“百祀间，尝递废
递修，未有如今荡澌殆尽，使轺监轓，飞挽沮格，邮马
弗迅，帆舸鹢舰无所维舣，军需租税莫可措办，公私
均病之。”乃檄闻当涂，算缗创建，诹吉鸠工，斲木伐石，
仍旧址兴复，计长二十七丈，广二十尺，砌以石墩，为中流砥柱，设关孔者七层，架巨木于上，奠以平板，树
以栏槛，植楹衡桷，为庐，阴覆之，悉如旧制，高犹逾尺
焉。是役也，荒度于六月徂暑，鸠僝于隆冬沍寒，因感
《瓠子歌》之卒章曰：“归旧川兮神哉沛，宣房筑兮万福
来。”注曰：“水还旧道则群害消除，神祐滂沛，宣、房筑则
永贞固而福臻也。”噫嘻！是桥告成，即瓠子塞而宣、房
筑也。将见河不泛涨，壖不改变，神其相之，而福祐滂
沛，历千万祀弗摇矣。且也，祥光总至，协气四塞，士立
于朝，农歌于野。土宇殷阜，奸宄戢伏；来蛮裔之贡篚，
应国帑之储需；通万国之货泉，度四方之车马：皆兆
祺于是桥也雄其获福无疆哉！